અડગ મનના માનવીને હિમાલય પણ નડતો નથી તે હકીકતને હિંમતનગરના હિંમતવાન યુવાને સાર્થક કરી અથાગ પરિશ્રમ અને મહેનતથી ગત તા.૧૬ મેના રોજ એવરેસ્ટ શિખર સર કરી સમગ્ર વિશ્વમાં ગુજરાતના ગૌરવનો એક સુવર્ણ ઇતિહાસ રચી દીધો છે ત્યારે રવિવારે માદરે વતન હિંમતનગર ખાતે આવી પહોંચેલા મેહુલ જોષીનું ભવ્યાતિ ભવ્ય સ્વાગત કરવામાં આવ્યુ હતું. ચોવીસી ત્રિવેદી મેવાડા બ્રહ્મ સમાજ, કેમિસ્ટ એસોસીએશન સહિતના વિવિધ સંગઠનો દ્વારા મેહુલ જોષીની સિધ્ધિઓને બિરદાવી હતી. તો બીજી તરફ સાબરકાંઠાના સાંસદ દિપસિંહ રાઠોડ અને ધારાસભ્ય રાજેન્દ્રસિંહ ચાવડાએ પણ શાકાહારી હોવા છતાં એવરેસ્ટ શિખર સર કરી હિંમતનગરના યુવાને વિશ્વમાં ગુજરાતના ગૌરવની નોંધ લેવડાવી છે તેને બિરદાવી મેહુલ જોષીને અભિનંદન આપ્યા હતા.